“กกต.” เคาะส.ส. 400 เขตเลือกตั้งปี 66 เฉลี่ยประชากรเขตละ 1.65 แสนคน
"กกต." เคาะ 400 เขต เลือกตั้ง ส.ส. ปี 66 เฉลี่ยราษฎร 165,226 คนต่อจำนวนส.ส 1 คน กรุงเทพมหานคร จำนวน ส.ส. มากสุด 33 คน
"กกต." เคาะ 400 เขต เลือกตั้ง ส.ส. ปี 66 เฉลี่ยราษฎร 165,226 คนต่อ 1 ที่นั่ง 
30 ม.ค. 2566

ผู้สื่อข่าวรายงานว่า วันนี้ (30 ม.ค.66) สำนักงานคณะกรรมการการเลือกตั้ง(กกต.) แจ้งว่า ที่ประชุม กกต. มีมติเห็นชอบตามที่สำนักงาน กกต. เสนอให้กำหนดจำนวนสมาชิกสภาผู้แทนราษฎร (ส.ส.) และ จำนวนเขตเลือกตั้งของแต่ละจังหวัด โดยมีทั้งหมด 400 เขต จากเดิม 350 เขต และจะมีพิจารณาจากจำนวนราษฎรทั่วราชอาณาจักร ณ วันที่ 31 ธ.ค. 2565 ซึ่งมีจำนวน 66,090,475 คน จึงมีจำนวนราษฎรโดยเฉลี่ยประมาณ 165,226 คนต่อจำนวนส.ส 1 คน  และ ร่างประกาศกกต.ว่าด้วยการแบ่งเขตเลือกตั้งสมาชิกสภาผู้แทนราษฎรพ.ศ…..รวมทั้งแนวทางการแบ่งเขตเลือกตั้ง
ทั้งนี้ สำนักงาน กกต. จะได้นำเสนอร่างประกาศคณะกรรมการการเลือกตั้งว่าด้วยการแบ่งเขตเลือกตั้ง ส.ส. พ.ศ. …และแนวทางการแบ่งเขตเลือกตั้ง ให้กับสำนักงานเลขาธิการคณะรัฐมนตรี เพื่อลงประกาศในราชกิจจานุเบกษาโดยเร็วต่อไป
อนึ่งหากอิงจำนวนสมาชิกผู้แทนราษฏรแบ่งเขตเลือกตั้งและเขตเลือกตั้งของแต่ละจังหวัด แก้ไขเพิ่มเติม(ฉบับที่ 1)พุทธศักราช 2564 จะมีจำนวนราษฎร จำนวน ส.ส. และเขตเลือกตั้งมากที่สุด 5 อันดับ คือดังนี้ 1. กรุงเทพมหานคร จำนวนราษฎร 5,494,932 คน จำนวน ส.ส. 33 คน 33 เขตเลือกตั้ง, 2. นครราชสีมา จำนวนราษฎร 2,630,058 คน จำนวน ส.ส. 16 คน 16 เขตเลือกตั้ง, 3. อุบลราชธานี จำนวนราษฎร 1,869,806 คน จำนวน ส.ส. 11 คน 11 เขตเลือกตั้ง, 4. เชียงใหม่ จำนวนราษฎร 1,792,474 คน จำนวน ส.ส. 11 คน 11 เขตเลือกตั้ง และ5. ขอนแก่น จำนวนราษฎร 1,784,641 คน จำนวน ส.ส. 11 คน 11 เขตเลือกตั้ง